b'\n_START_ARTICLE_\nGrenadan vaakuna\n_START_PARAGRAPH_\nGrenadan vaakuna on Grenadan tunnus lipun, kansallislaulun ja moton ohella. Se otettiin k\xc3\xa4ytt\xc3\xb6\xc3\xb6n maan itsen\xc3\xa4istyess\xc3\xa4 vuonna 1974._NEWLINE_Nelijakoisen kilven ensimm\xc3\xa4isess\xc3\xa4 ja nelj\xc3\xa4nness\xc3\xa4 kent\xc3\xa4ss\xc3\xa4 on leijona kuvaamassa menneit\xc3\xa4 ja nykyisi\xc3\xa4 yhdyssiteit\xc3\xa4 Yhdistyneeseen kuningaskuntaan. Toisessa ja kolmannessa kent\xc3\xa4ss\xc3\xa4 on lilja katolisen uskon vertauskuvana. Kilven keskell\xc3\xa4 on laiva, joka kuvaa Kristoffer Kolumbuksen rantautumista Grenadaan ja nykyaikana maan turismia ja vesill\xc3\xa4 risteily\xc3\xa4. Kilvess\xc3\xa4 on samat v\xc3\xa4rit kuin maan lipussa, punainen, keltainen ja vihre\xc3\xa4, jotka kuvaavat siin\xc3\xa4 rohkeutta, aurinkoa ja maataloutta._NEWLINE_Kilvenkannattajina on vy\xc3\xb6ti\xc3\xa4inen ja grenadanjuoksukyyhky, jotka kertovat maan el\xc3\xa4imist\xc3\xb6st\xc3\xa4. Kilven alla on kuvattuna Grand Etang -j\xc3\xa4rvi. Etualalla on kaakaopapu ja muskottip\xc3\xa4hkin\xc3\xa4, taustalla maissi ja banaanipuu, jotka liittyv\xc3\xa4t Grenadan maatalouteen. Kyp\xc3\xa4r\xc3\xa4ss\xc3\xa4 on viisisakarainen t\xc3\xa4hti kuvaamassa kansan toiveita, pyrkimyksi\xc3\xa4 ja ihanteita. Kyp\xc3\xa4r\xc3\xa4n silmikon seitsem\xc3\xa4n kalteria ja kyp\xc3\xa4r\xc3\xa4n yl\xc3\xa4puolella olevat seitsem\xc3\xa4n ruusua symboloivat valtion seitsem\xc3\xa4\xc3\xa4 aluetta. Kyp\xc3\xa4r\xc3\xa4n yl\xc3\xa4puolella on my\xc3\xb6s kansalliskukka bougainvillean oksia. Vaakunassa on motto Ever conscious of God, we aspire, build and advance as one people.'